SL Uradni list Evropske unije C 103/14

Objava vloge za registracijo na podlagi člena 8(2) Uredbe Sveta (ES) št. 509/2006 o zajamčenih tradicionalnih posebnostih kmetijskih proizvodov in živil

2010/C 103/07

Ta objava daje pravico do ugovora zoper vlogo na podlagi člena 9 Uredbe Sveta (ES) št. 509/2006. Izjavo o ugovoru mora Komisija prejeti v šestih mesecih po dnevu te objave.

VLOGA ZA REGISTRACIJO ZTP

UREDBA SVETA (ES) št. 509/2006

„LIPTOVSKÁ SALÁMA“/„LIPTOVSKÝ SALÁM“

ES št.: SK-TSG-0007-0042-04.08.2006

1. Ime in naslov skupine vlagateljev:

Ime: Slovenský zväz spracovateľov mäsa Naslov: Kukučínova 22 831 03 Bratislava SLOVENSKO/SLOVAKIA Tel. +421 255565162 Faks +421 255565162 E-naslov: slovmaso@slovmaso.sk

Ime: Český svaz zpracovatelů masa Naslov: Libušská 319 142 00 Praha 4 – Písnice ČESKÁ REPUBLIKA Tel. +420 244092404 Faks +420 244092405 E-naslov: reditel@cszm.cz

2. Država članica ali tretja država:

Slovaška

Češka

3. Specifikacija proizvoda:

3.1 Ime(-na) za registracijo:

„Liptovská saláma“ (SK)

„Liptovský salám“ (CS)

3.2 Gre za ime, ki:

je specifično samo po sebi  izraža posebne lastnosti kmetijskega proizvoda ali živila

Ime „Liptovská saláma“ ali „Liptovský salám“ je specifično samo po sebi, ker se nanaša na določeno vrsto salame. Na Slovaškem in Češkem je uveljavljeno in splošno znano ter ima dolgo tradicijo in dober ugled. Proizvodnja je že dolgo skladna z nacionalnimi standardi.

3.3 Ali se zahteva pridržanje imena v skladu s členom 13(2) Uredbe (ES) št. 509/2006?:

Registracija s pridržanjem imena  Registracija brez pridržanja imena

3.4 Vrsta proizvoda:

Skupina 1.2: Mesni proizvodi (kuhani, soljeni, dimljeni itd.)

3.5 Opis kmetijskega proizvoda ali živila, za katerega se uporablja ime pod točko 3.1:

Značilnosti proizvoda „Liptovská saláma“ ali „Liptovský salám“ so njegov homogen izgled ob prerezu, nežen okus po mesu ter aroma iz začimb, ki se uporabljajo pri postopku dimljenja.

Fizične lastnosti

— valjast, premer 8–9 cm, dolžina približno 35–50 cm; miniproizvod ima premer približno 5 cm in dolžino 15–20 cm,

— prožen na dotik.

Kemične lastnosti

— vsebnost maščob: največ 40 %,

— vsebnost soli: največ 2,1 % ± 0,6 %,

— neto delež mišičnih beljakovin vsaj 8 % teže.

Organoleptične lastnosti

— zunanji izgled in barva: izdelek je gladek ali rahlo naguban, barva črevesa je svetla ali temno rjava, na njem pa so dovoljene lise posušenega soka ali madeži od postopka dimljenja,

— izgled in barva površine v prerezu: površina v prerezu ima mesno-rožnato barvo, v homogeni masi pa so dovoljeni mehki delci kolagena; vidni so naravni delci začimb,

— vonj in okus: blaga aroma začimb (zlasti muškatovega cveta, muškatnega oreška in ingverja) in dimljenja, primerno slan in začinjen okus, na ugriz hrustljav,

— čvrstost: proizvod je elastičen in kompakten.

3.6 Opis metode pridobivanja kmetijskega proizvoda ali živila, za katero se uporablja ime pod točko 3.1:

Proizvod „Liptovská saláma“ ali „Liptovský salám“ je izdelan iz govedine z vsebnostjo maščobe do 10 % in govedine z vsebnostjo maščobe do 30 %, svinjine z vsebnostjo maščobe do 10 %, odrezkov svinjine z največjo vsebnostjo maščobe do 50 %, svinjske maščobe, pitne vode ali ledu, mešanice nitritnih soli in mešanice naravnih začimb (mletega črnega popra, mletega muškatnega oreška, muškatovega cveta, mletega ingverja), česna (v obliki kosmičev, kot koncentrat ali v prahu) v količini, ki ustreza standardni količini svežega česna, in čreva iz celuloze, primerne za dimljenje. Dodatki: polifosfati (E450, E451 kot P2O5) v količini do 0,03/kg in askorbinska kislina v količini do 0,05/kg.

Za pripravo 100 kg končnega proizvoda „Liptovská saláma“ ali „Liptovská saláma“ se uporabijo naslednje sestavine:

govedina z vsebnostjo maščobe do 10 % 19,1 kg govedina z vsebnostjo maščobe do 30 % 6,7 kg svinjina z vsebnostjo maščobe do 10 % 19,0 kg odrezki svinjine z vsebnostjo maščobe do 50 % 23,3 kg svinjska maščoba 23,4 kg pitna voda ali led 16,0 kg mešanica nitritnih soli 2,0 kg mleti črni poper 0,19 kg mleti muškatni orešek 0,02 kg muškatov cvet 0,02 kg mleti ingver 0,02 kg česen (kosmiči, koncentrat, prah) 0,06 kg polifosfati (E450 in E451) 0,30 kg askorbinska kislina (E300) 0,05 kg čreva – iz celuloze, primerne za dimljenje

Tehnični postopek

Iz vseh surovin, dodatkov, začimb, dodatkov česna in pomožnih tehnoloških sredstev se pripravi fina homogena masa. Tako pripravljena mešanica se napolni v črevo premera 8–9 cm in dolžine približno 35–50 cm. Proizvodi se obesijo na palice, ki se nato v prekajevalnici sušijo in dimijo z uporabo toplega dima z namenom, da proizvod pridobi značilno barvo in aromo. Dimljeni proizvodi se nato kuhajo pri temperaturi 75–80 °C, dokler se v sredici proizvoda za vsaj 10 minut ne doseže minimalen toplotni učinek, ki ustreza temperaturi 70 °C. Prekuhani proizvodi se nato umijejo s hladno vodo, nakar se jih pusti ohladiti. Proizvod „Liptovská saláma“ ali „Liptovský salám“ se na tržišče pošlje pakiran v črevih ali v vakuumskem pakiranju ali v pakiranju s kontrolirano atmosfero. Kot narezan proizvod se na tržišče pošlje v vakuumskem pakiranju ali pakiranju s kontrolirano atmosfero v različnih količinah.

3.7 Posebne lastnosti kmetijskega proizvoda ali živila:

„Liptovská saláma“ ali „Liptovský salám“ se od drugih proizvodov razlikuje po uporabi sveže svinjske maščobe, ki v kombinaciji z drugimi surovinami ojača okus po mesu. Posebna je tudi značilna aroma, ki jo proizvodu dajejo muškatov cvet, muškatni orešek, ingver in rahlo dimljenje. Prav tako so za proizvod značilni homogen izgled površine v prerezu, njegova elastična čvrstost in dejstvo, da se enostavne reže ter da tudi kot narezan ostaja trden.

3.8 Tradicionalne lastnosti kmetijskega proizvoda ali živila:

Leta 1956 so delavci v mesnem obratu v Dubnici nad Váhom skušali izdelati proizvod, ki bi bil drugačen od takrat običajnih fino mletih kuhanih mesnih proizvodov. Nekaj svinjske maščobe so nadomestili s svinjskimi odrezki, namesto tedaj običajnega grobega mletja pa so uporabili fino mletje. Tako je nastala „Liptovská saláma“ ali „Liptovský salám“. Sprva niso dodajali paprike, zato se proizvod tudi imenuje „Liptovská saláma“ ali „Liptovský salám“, saj v regiji Liptov ni bilo običajno k mesnim izdelkom dodajati papriko. Proizvod je hitro postal priljubljen. (iz pogovora z g. Novotko, ki je bil takrat delavec v mesnem obratu Dubnica)

V začetku 70-ih let so v oddelku za raziskave izdelali edinstveno recepturo za proizvod „Liptovská saláma“ ali „Liptovský salám“, ki je nato postal zelo priljubljen. Recepturo so postopno prevzela številna mesnopredelovalna podjetja. Leta 1978 je bil sprejet industrijski standard ON 57 6913 (vir: standard ON 57 6913, 1978), ki se je nato redno posodabljal in revidiral (dodatek, 13. avgust 1982). Eden zadnjih obnovljenih skupnih standardov, ki je bil pripravljen 1. septembra 1988, je THN (tehnično-gospodarski standard) za številko proizvoda 764421 64. Uvod v ta standard vsebuje opombo „Skladno z ON 57 6913“. Leta 1978 so v obratu Západoslovenský mäsový priemysel (Mesna industrija Zahodne Slovaške) v Trnavi začeli v sodelovanju z oddelkom za raziskave Generalne direkcije za mesno industrijo proizvajati „Liptovsko salámo“ ali „Liptovský salám“. Do leta 1990 smo „Liptovská saláma“ ali „Liptovský salám“ proizvajali po tradicionalni recepturi brez dodatka paprike. „Liptovská saláma“ ali „Liptovský salám“ je spodbudil večjo predelavo svinjske maščobe; obrat v Trnavi je je dnevno proizvedel okoli 600 kg. Zaradi svojega značilnega okusa je bil proizvod med potrošniki zelo priljubljen. (pričevanje g. Beňadika, 2003)

O ohranitvi proizvodnje proizvoda „Liptovská saláma“ ali „Liptovský salám“ priča oglas za izbor izdelkov obrata Stredoslovenský mäsový priemysel n. p. (Mesna industrija Osrednje Slovaške) iz Zvolena, ki je bil objavljen v letni publikaciji Čítanie o správnej výžive ’81 (Slovenská spoločnosť pre správnu výživu, Bratislava, 1980). Med proizvodi v oglasu se omenja tudi „Liptovská saláma“ ali „Liptovský salám“.

3.9 Minimalne zahteve in postopek nadzora posebnih lastnosti:

Nadzor zajema:

— Upoštevanje navedenih količin sestavin in začimb. Med tehničnim postopkom se opravi vizualno preverjanje dodatka sveže svinjine, ki je končna sestavina. Količine začimb (muškatovega cveta, muškatnega oreška in ingverja) se preverijo pred dodajanjem. Količine se preverjajo na podlagi tistih, ki so določene v recepturi.

— Upoštevanje tehničnega postopka pri pripravi finega, homogeno mletega mesa brez granuliranja in pri dimljenju.

— Homogenost proizvoda se preveri pred polnjenjem v čreva. Pregledi se izvajajo vizualno. Stopnja dimljenja se preveri z merjenjem temperature dima, ki ne sme preseči 69 °C, in trajanjem dimljenja, ki je od 10 do 15 minut.

— Fizične lastnosti končnega proizvoda: valjasta oblika in elastičnost.

— Kemične lastnosti končnega proizvoda: vsebnost maščob, soli in neto delež mišičnih beljakovin. Vrednosti morajo ustrezati tistim in točke 3.5 specifikacije.

— Organoleptične lastnosti končnega proizvoda (videz in barva površine v prerezu, aroma in okus, čvrstost). Pregled se izvaja vizualno s senzorično analizo na koncu proizvodnega postopka ter zadeva lastnosti iz točke 3.5 specifikacije.

Organ ali telo, ki preverja upoštevanje specifikacij proizvoda, opravlja preglede enkrat letno.

4. Organi ali telesa, ki preverjajo skladnost s specifikacijami proizvoda:

4.1 Ime in naslov:

Organi ali telesa, ki preverjajo skladnost s specifikacijami proizvoda na Slovaškem

Ime: BEL/NOVAMANN International, s r.o. Naslov: Továrenská 14 815 71 Bratislava PO Box 11 820 04 Bratislava 24 SLOVENSKO/SLOVAKIA Tel. +421 250213376 E-naslov: tomas.ducho@ba.bel.sk

 javno zasebno

Ime: Štátna veterinárna a potravinová správa SR Naslov: Botanická 17 842 13 Bratislava SLOVENSKO/SLOVAKIA Tel. +421 260257427 E-naslov: buchlerova@svssr.sk

javno  zasebno

Organi ali telesa, ki preverjajo skladnost s specifikacijami proizvoda na Češkem

Ime: Státní zemedelská a potravinárská inspekce Naslov: Kvetná 15 603 00 Brno ČESKÁ REPUBLIKA Tel. +420 543540111 E-naslov: sekret.oklc@szpi.gov.cz

javno  zasebno

Ime: Státní veterinární správa ČR Naslov: Slezská 7 120 00 Praha 2 ČESKÁ REPUBLIKA Tel. +420 227010137 E-naslov: hygi@svscr.cz

javno  zasebno

4.2 Posebne naloge organa ali telesa:

Organ ali telo, ki preverja skladnost s specifikacijami proizvoda na Češkem in Slovaškem. Navedeni inšpekcijski organi so odgovorni za preverjanje celotne specifikacije.